11 साल का बच्चा नानी के घर जा रहा था, 24 घंटे बाद बेहोश मिला
An 11-year-old Boy In China Cycled 130 Km To His Grandmother's Home After A Fight With His Mother. चीन में एक 11 साल का बच्चा अपनी मां की शिकायत करने साइकिल पर नानी के घर निकल पड़ा। साउथ चाइना मॉर्निंग पोस्ट के मुताबिक, बच्चा 24 घंटे साइकिल चलाता रहा।
चीन में 11 साल का एक बच्चा अपनी मां की शिकायत करने साइकिल से नानी के घर निकल पड़ा। साउथ चाइना मॉर्निंग पोस्ट के मुताबिक, बच्चा 24 घंटे साइकिल चलाता रहा। 130 किलोमीटर का रास्ता तय करने के बाद वो थक गया और बेहोश हो गया। पुलिस को बच्चा सड़क किनारे मिला, जिसके बाद उसे पुलिस स्टेशन ले जाया गया। बच्चे के पेरेंट्स को खबर की गई, वो आकर उसे ले गए।
घटना 2 अप्रैल की बताई जा रही है। पुलिस ने अब जानकारी देते हुए कहा- बच्चे की मां के साथ बहस हो गई थी। इससे वो मीजियांग स्थित नानी के घर जाने के लिए हैंगजोउ स्थित अपने घर से निकल गया। हैंगजोउ और मीजियांग की दूरी लगभग 140 किलोमीटर है। 130 किलोमीटर पहुंचने के बाद वो थक गया। एक एक्सप्रेस-वे से गुजरने वाले लोगों ने हमें सूचना दी कि एक बच्चा बेहोशी की हालत में मिला है।
रातभर साइकिल चलाई, भूख लगने पर ब्रेड खाई
एक अधिकारी ने कहा- सूचना मिलते ही हम एक्सप्रेस-वे पहुंचे। जब बच्चा हमें मिला तो वो बहुत थका हुआ था। वो खड़ा भी नहीं हो पा रहा था। हमने उसे गाड़ी में बैठाया और पुलिस स्टेशन ले आए। थोड़ा आराम करने के बाद उसने बताया कि वो अपनी मां की शिकायत करने नानी के घर जा रहा था।
अधिकारी ने कहा- बच्चे ने बताया कि उसे रास्ते नहीं पता थे, लेकिन सड़क किनारे लगे बोर्ड्स को फॉलो करते हुए वो आगे बढ़ रहा था। उसने रातभर साइकिल चलाई। वो घर से ब्रेड लेकर निकला था। भूख लगने पर उसने यही ब्रेड खाई।
होश आने पर माता-पिता को बुलाया गया
बच्चे के होश में आने के बाद उससे माता-पिता के बारे में पूछा गया। उसने घर का नंबर दिया। इसके बाद पुलिस ने उसके पेरेंट्स को जानकारी दी और उन्हें पुलिस स्टेशन बुलाया। बच्चे की नानी भी पुलिस स्टेशन पहुंचीं।
बच्चे की मां ने पुलिस को बताया कि उनके बेटे ने नानी के घर जाने की बात कही थी, लेकिन उन्हें लगा कि वो सिर्फ बातें बना रहा है, असल में नहीं जाएगा। हमने उसकी बात को गंभीरता से नहीं लिया।
सोशल मीडिया पर वायरल घटना
ये घटना सोशल मीडिया पर वायरल हो गई। लोग इसके बारे में जानकर हैरान हो गए। कुछ लोगों ने बच्चे की हिम्मत की तारीफ की, वहीं कुछ ने मजाक उड़ाया। एक यूजर ने लिखा- मैं बस ये जानना चाहता हूं कि बच्चे की नानी ने ये सब जानने के बाद बच्चे की मां को क्या समझाया।
दूसरे यूजर ने लिखा- ये बच्चा तो जीनियस है। उसने रोड साइन देखकर रास्ता तय किया। रात में साइकिल चलाने हिम्मत चाहिए होती है।
वहीं, एक यूजर ने मजाक करते हुए लिखा- मैं भी एक बार घर से भाग गया था, लेकिन एक मीटर से ज्यादा अकेले नहीं जा पाया।